CAMERELE DE COMERȚ ȘI INDUSTRIE DIN ROMÂNIA

CLAUZA DE FORȚĂ MAJORĂ –

FEBRUARIE 2023

(1) Părțile sunt exonerate de răspundere pentru executarea defectuoasă sau neexecutarea Contractului, în cazul în care aceasta se datorează unui caz de forță majoră. Prin forță majoră se înțelege orice eveniment extern, imprevizibil, absolut invincibil și inevitabil, care nu poate fi controlat de nicio Parte și pe care nicio Parte, exercitând toată diligența necesară, nu îl poate depăși, precum: (i) război (declarat sau nu), ostilități, invazie, acțiunea unor forțe inamice externe, mobilizare militară extinsă; (ii) război civil, revoltă, rebeliune și revoluție, uzurparea puterii sau confiscarea, inclusiv prin mijloace militare, insurecție, act de terorism, sabotaj sau piraterie; (iii) restricție valutară și comercială, embargo, sancțiune; (iv) acțiune legală sau ilegală a unei autorități, respectarea oricărei legi sau ordin guvernamental, expropriere, sechestru pe lucrări, rechiziție, naționalizare; (v) pestă, epidemie, dezastru natural sau eveniment natural extrem; (vi) explozie, incendiu, distrugerea echipamentelor, blocare prelungită a transporturilor, telecomunicațiilor, sistemului informațional sau energiei; (vii) perturbări generale ale forței de muncă, cum ar fi boicotul, greva și blocajul, încetinirea lucrului, ocuparea fabricilor și a spațiilor. Dispozițiile art. 1351 Cod civil și ale Legii 335/2007 a camerelor de comerț din România sunt pe deplin aplicabile.

(2) Dacă o Parte consideră că un caz de forță majoră ce s-a produs poate afecta îndeplinirea obligațiilor sale, va notifica cealaltă Parte, în scris, în termen de maximum 5 (cinci) zile de la producerea evenimentului, comunicând datele cu privire la natura, durata probabilă și efectul circumstanțelor. Partea va continua să își îndeplinească obligațiile prevăzute în Contract în măsura rezonabil posibilă și va căuta toate mijloacele rezonabile alternative pentru îndeplinirea obligațiilor care nu sunt împiedicate de cazul de forță majoră.

(3) Partea afectată are obligația de a lua toate măsurile rezonabile pentru a limita efectul evenimentului invocat privind executarea contractului.

(4) **Existența cazului de forță majoră va fi confirmată prin avizul emis, conform legii, de către Camera de Comerț, Industrie și Agricultură Brăila.**